মুখ্যমন্ত্রীকে নিজের কবিতা সংকলন দেখানোর ইচ্ছে ছিল খুব। কিন্তু নবান্নের নিরাপত্তারক্ষীরা তাঁকে ভিতরেই ঢুকতে দেননি। তাই নিয়ে রেগে গিয়ে ফোন করে নবান্নে বোমা রয়েছে বলে আতঙ্ক তৈরি করেছিলেন এক মহিলা। রবিবার পুলিশ ওই মহিলাকে গ্রেফতার করেছে। ধৃতের নাম বেবি ঘোষ।
প্রসঙ্গত, গত শনিবার রাত পৌনে ৮টা নাগাদ এক মহিলা হাওড়া সিটি পুলিশের ১০০ ডায়ালে ফোন করে জানান, নবান্নে বোমা রাখা রয়েছে। ফোন পাওয়ামাত্রই তল্লাশি শুরু হয়। কিন্তু সন্দেহজনক কিছুই পাওয়া যায়নি তল্লাশিতে। পরে ওই ফোনের সূত্র ধরে পুলিশ জানতে পারে, জগাছার বাসিন্দা বেবি ওই ফোন করেছিলেন।
পুলিশের জিজ্ঞাসাবাদের মুখে বেবি জানিয়েছেন, তাঁর কবিতা সংকলন মুখ্যমন্ত্রী মমতা বন্দ্যোপাধ্যায়কে দেখানোর জন্য অনেকদিন ধরে তিনি চেষ্টা করেছিলেন। এ জন্য তিনি নবান্নে একাধিকবার গিয়েওছিলেন। কিন্তু নিরাপত্তার কড়াকড়িতে সেখানে তাঁকে ঢুকতে দেওয়া হয়নি। সেই রাগেই এই ঘটনা ঘটিয়েছেন।